Zwen kaufmenner zogen um rat zu Salomo,
der erst klagt im, wie er het ein bös weib also
widerspennig, zenkisch an allen orten;
Der ander klagt, wie er sein zeit on freut vertrieb
und das in gar auf ert niemant wolt haben lieb;
dis zeigtens all beid an mit kurzen worten.
Salomo zu dem ersten sprach:
»ge auf die gensbruck!« tets damit beschliesen:
zum andern kaufman er auch jach:
»hab lieb!« so wurdens beid von im gewiesen;
ir keiner wust nit, wie im war,
und ritten also widerumb ir strase,
kamen zu einer brucken dar,
darüber man maulesel treiben wase;
darunter war ein stetig maul,
das schlug der eseltreiber
wol drei mal, e das es wolt gen,
das dise zwen
in straften, da sprach er zu in:
»reit heim, straft eure weiber!«